Broj: 711-I-1080-P-81/20-04-8

Zagreb, 19. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o.,** na 89. sjednici, održanoj 19. lipnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o., povodom sklapanja Sporazuma o korištenju parkinga za službene potrebe između navedenog trgovačkog društva i Hrvatske agencije za civilno zrakoplovstvo, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o., podnesena je dana 2. ožujka 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1107-P-81/20-01-1, povodom koje je otvoren predmet broj: P-81/20.

U predmetnoj prijavi se u bitnome navodi da je dužnosnik Vlado Bagarić kao direktor trgovačkog društva Hrvatska kontrola zračne plovidbe d.o.o., u dogovoru s direktorom Hrvatske agencije za civilno zrakoplovstvo, direktoru i zaposlenicima navedene agencije omogućio besplatno korištenje parkinga, kako službenih tako i privatnih vozila, prilikom korištenja usluga Zračne luke Franjo Tuđman, Zagreb. U prijavi se nadalje navodi da je Hrvatska agencija za civilno zrakoplovstvo nadzorno tijelo u odnosu na trgovačko društvo Hrvatska kontrola zračne plovidbe d.o.o. u dijelu operativne i ekonomske sposobnosti pružanja usluga u zračnoj plovidbi te stoga omogućavanje besplatnog parkiranja predstavlja sukob interesa. Podnositelj prijave također ukazuje da Poreznoj upravi nije plaćen porez po minimalno prihvatljivoj poreznoj osnovi za eventualno besplatni alotman zakupa koje bi jedno tijelo odobrilo drugome kroz poslovnu suradnju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 37. ZSSI-a propisano je da su predsjednici i članovi trgovačkih društava koja su u većinskom državnom vlasništvu dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Vlado Bagarić od 29. rujna 2017.g. obnaša dužnost direktora trgovačkog društva Hrvatska kontrola zračne plovidbe d.o.o. te je stoga povodm obnašanja navedene dužnosti obvezan postupati sukladno odredbama ZSSI-a.

 Povjerenstvo je izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta: 080328617 upisano trgovačko društvo Hrvatska kontrola zračne plovidbe d.o.o., OIB: 33052761319. Kao jedini osnivač upisana je Republika Hrvatska, a kao direktor upisan je Vlado Bagarić, ovlašten za zastupanje društva pojedinačno i samostalno.

Na zahtjev Povjerenstva, trgovačko društvo Hrvatska kontrola zračne plovidbe d.o.o. dostavilo je očitovanje KLASA: 117/20-01/01, URBROJ: 3-1-0/2-20-02 od 28. travnja 2020.g. u kojem se navodi da trgovačko društvo Hrvatska kontrola zračne plovidbe d.o.o. nije dalo parkirališna mjesta u svom vlasništvu na besplatno korištenje direktoru i radnicima Hrvatske agencije za civilno zrakoplovstvo ni za koju svrhu. U privitku očitovanja dostavljena je preslika Sporazuma o korištenju parkinga za službene potrebe sklopljenog dana 13. svibnja 2015.g. između Hrvatske kontrole zračne plovidbe d.o.o. i Hrvatske agencije za civilno zrakoplovstvo kojim se uzajamno osigurava parkiranje radi službenih potreba, odnosno protučinidba.

U očitovanju se nadalje navodi da je Zakon o zračnom prometu („Narodne novine“ broj 60709., 84/11., 54/13., 127/13. i 92/14.) osnovni propis koji regulira nadzorne ovlasti Hrvatske agencije za civilno zrakoplovstvo u odnosu na društvo Hrvatska kontrola zračne plovidbe d.o.o. Navedena agencija kao nacionalno nadzorno tijelo obavlja certifikaciju Hrvatske kontrole zračne plovidbe d.o.o. kao pružatelja usluga u zračnoj plovidbi: operativnih usluga u zračnom prometu, komunikacije, navigacije i nadzora, zrakoplovnog informiranja, zrakoplovne meteorologije te funkcija: upravljanje zračnim prostorom i upravljanje protokolom zračnog prometa.

Povjerenstvo je izvršilo uvid u dostavljeni Sporazum o korištenju parkinga za službene potrebe, sklopljen 13. svibnja 2015.g. između Hrvatske agencije za civilno zrakoplovstvo i trgovačkog društva Hrvatska kotrola zračne plovidbe d.o.o. Člankom 1. navedenog Sporazuma određeno je da se isti sklapa u svrhu ostvarivanja dobre poslovne suradnje između ugovornih stranaka te navedenim Sporazumom obje strane uzajamno osiguravaju parkiranje radi službenih potreba. Stavkom 2. istog članka Sporazuma određeno je da trgovačko društvo Hrvatska kontrola zračne plovidbe d.o.o. dozvoljava za službene potrebe zaposlenicima Hrvatske agencije za civilno zrakoplovstvo parkiranje vozila na parkingu navedenog trgovačkog društva, na lokaciji Rudolfa Fizira 2, Velika Gorica, kada kao odlazeću destinaciju za službena putovanja zrakoplovom koriste Međunarodnu zračnu luku Zagreb ili dolaze na područje iste radi redovnog obavljanja poslova za koje je Agencija ovlaštena. Stavkom 3. istog članka određeno je da Hrvatska agencija za civilno zrakoplovstvo dozvoljava za službene potrebe zaposlenicima Hrvatske kontrole zračne plovidbe d.o.o. parkiranje vozila na parkingu poslovne zgrade Almeria u kojoj Agencija ima sjedište, na lokaciji Ulica grada Vukovara 284, Zagreb. Navedeni Sporazum je u ime Hrvatske kontrole zračne plovidbe d.o.o. potpisao tadašnji direktor Dragan Bilać.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da je iz prikupljenih podataka i dokumentacije utvrđeno da je Sporazum o korištenju parkinga između trgovačkog društva Hrvatska kontrola zračne plovidbe d.o.o. i Hrvatske agencije za civilno zrakoplovstvo sklopljen isključivo za službene potrebe zaposlenika navedenih pravnih osoba te se istim sporazumom parkiranje osigurava uzajamno. Uvidom u predmetni Sporazum također je utvrđeno da isti nije potpisao dužnosnik Vlado Bagarić protiv kojeg je podnesena prijava, već tadašnji direktor društva Hrvatska kontrola zračne plovidbe d.o.o. Dragan Bilać.

Slijedom navedenoga, sadržaj zaprimljene prijave, kao ni prikupljeni podaci i dokumentacija ne upućuju na postojanje privatnog interesa dužnosnika Vlade Bagarića koji je utjecao ili bi mogao utjecati na nepristranost navedenog dužnosnika u obnašanju dužnosti direktora Hrvatske kontrole zračne plovidbe d.o.o., niti je Povjerenstvo steklo saznanja iz kojih bi proizlazilo da je postupanjem navedenog dužnosnika došlo do moguće povrede odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Vlado Bagarić, elektroničkom dostavom
2. Podnositelj prijave, pute e-maila
3. Objava na internetskoj stranici Povjerenstva
4. Pismohrana